คลังกู้แบงก์แสนล.
เลี่ยงกฎหมายกู้เงิน3.5แสนล้านหมดอายุลงนามกับ4ธนาคารดอกสูงกว่า3%
18 เม.ย. 2556

เลี่ยงกฎหมายกู้เงิน3.5แสนล้านหมดอายุลงนามกับ4ธนาคารดอกสูงกว่า3%
คลังดอดเซ็นสัญญากู้เงินบริหารจัดการน้ำ 1 แสนล้านบาท จาก 4 ธนาคาร
แหล่งข่าวจากกระทรวงการคลัง เปิดเผยว่า เมื่อเร็วๆ นี้ กระทรวงการคลังได้เซ็นสัญญากู้เงิน 1 แสนล้านบาท จากธนาคารกรุงเทพ ธนาคารไทยพาณิชย์ ธนาคารกรุงไทย และธนาคารออมสิน ในอัตราดอกเบี้ยสูงกว่า 3% ต่อปี
สำหรับเงื่อนไขการกู้เงินนั้นทางกระทรวงการคลังจะต้องชำระหนี้ให้กับธนาคารพาณิชย์ภายใน 5 ปีและดอกเบี้ยจะเริ่มคิดเมื่อมีการเบิกใช้วงเงินกู้
การเซ็นสัญญาเงินกู้ดังกล่าวเป็นไปตาม พ.ร.ก.วางระบบบริหารจัดการน้ำและป้องกันอุทกภัยของประเทศ พ.ศ. 2555 วงเงินกู้ 3.5 แสนล้านบาท เพื่อบริหารจัดการน้ำ ที่ผ่านมามีการกู้เงินจาก พ.ร.ก.ไปเพียง 1 หมื่นล้านบาท ซึ่งมีการเบิกจ่ายใกล้หมดแล้ว เหลือเงินที่ยังไม่ได้กู้ 3.4 แสนล้านบาท
ทั้งนี้ สำนักงานบริหารหนี้สาธารณะ (สบน.) ได้ใช้วิธีการระดมทุนด้วยการหาเงินทุนโดยการเปิดวงเงินกู้ (Term Loan) กับธนาคารที่ให้เงื่อนไขที่ดีที่สุด การเบิกเงินจะเบิกจ่ายตามการก่อสร้างโครงการที่แท้จริง ซึ่งจะเสียดอกเบี้ยในโครงการเมื่อมีการกู้เงินจากสถาบันการเงินเท่านั้น
“หลังจากเซ็นสัญญากู้แล้ว จะเหลือวงเงินกู้อีกประมาณ 2.5 แสนล้านบาท จะทยอยกู้ให้เสร็จภายในวันที่ 30 มิ.ย. 2556 นี้ ซึ่งเป็นไปตามระยะเวลาที่ระบุไว้ในกฎหมาย” แหล่งข่าว ระบุ
แหล่งข่าว เปิดเผยอีกว่า การเบิกจ่ายเงินกู้ 3.4 แสนล้านบาท คาดว่าจะดำเนินการได้อย่างเร็วที่สุดปลายปีนี้ เพราะขณะนี้รัฐบาลยังไม่สามารถสรุปรายละเอียดโครงการได้ว่าจะดำเนินการอะไร ใช้เงินในแต่ละปีเท่าไร
แหล่งข่าว เปิดเผยว่า ในส่วนของเงินกู้เพื่อการรับจำนำข้าวตามนโยบายของรัฐบาลภายในสิ้นเดือน เม.ย.นี้ คลังจะกู้เงินให้ธนาคารเพื่อการเกษตรและสหกรณ์การเกษตร (ธ.ก.ส.) ครบ 4.1 แสนล้านบาท หลังจากนี้จะไม่มีการเพิ่มเงินกู้ในโครงการรับจำนำข้าวอีกต่อไปแล้ว
สำหรับการรับจำนำในรอบต่อๆ ไป ทาง ธ.ก.ส.ต้องบริหารเงินกู้และเงินสภาพ คล่องของธนาคารอีก 9 หมื่นล้านบาท รวมเป็นวงเงิน 5 แสนล้านบาท ในการรับจำนำข้าวของรัฐบาล โดยจะต้องประสานกับกระทรวงพาณิชย์ให้มีการระบายข้าวให้มีประสิทธิภาพเพื่อไม่ให้มีปัญหาเงินไม่พอมาหมุนเวียนรับจำนำข้าวรอบใหม่
ด้านนายบุญไทย แก้วขันตี รองผู้จัดการ ธ.ก.ส. กล่าวว่า สภาพคล่องในการรับจำนำข้าวตามนโยบายของรัฐบาลไม่มีปัญหา เพราะคลังกู้เงินให้ธนาคารเกือบครบทั้งจำนวน และทางกระทรวงพาณิชย์ก็ส่งเงินจากการระบายคืนให้กับธนาคารได้มากกว่าที่ตั้งเป้าไว้ ทำให้มีเงินมาหมุนเวียนรับจำนำข้าวรอบใหม่ได้อย่างเพียงพอ